

ที่ มท ๐๘๐๙.๒/ ว114 สำนักงาน ก.จ.

 ถนนนครราชสีมา เขตดุสิต กทม. ๑๐๓๐๐

 17 สิงหาคม ๒๕๖๔

เรื่อง การจัดลำดับอาวุโสตามระเบียบแบบแผนของทางราชการ

เรียน ประธาน ก.จ.จ. ทุกจังหวัด (ยกเว้นจังหวัดสงขลา)

อ้างถึง หนังสือสำนักงาน ก.จ. ก.ท. และ ก.อบต.ที่ มท 0809.2/ว36 ลงวันที่ 15 กรกฏาคม 2562

ตามหนังสือที่อ้างถึง สำนักงาน ก.จ. ก.ท. และ ก.อบต. ได้แจ้งซักซ้อมแนวทางปฏิบัติ การรักษาราชการแทนปลัดองค์กรปกครองส่วนท้องถิ่น ผู้อำนวยการกองหรือหัวหน้าส่วนราชการที่เรียกชื่ออย่างอื่นขององค์กรปกครองส่วนท้องถิ่น ความละเอียดแจ้งแล้ว นั้น

สำนักงาน ก.จ. ขอเรียนว่า ก.จ. ในการประชุมครั้งที่ 7/2564 เมื่อวันที่ 29 กรกฎาคม 2564 พิจารณาแล้วมีมติว่า ตามประกาศ ก.จ. เรื่อง มาตรฐานทั่วไปเกี่ยวกับโครงสร้างการแบ่งส่วนราชการ วิธีการบริหารและการปฏิบัติงานของข้าราชการองค์การบริหารส่วนจังหวัด และกิจการอันเกี่ยวกับการบริหารงานบุคคลในองค์การบริหารส่วนจังหวัด ลงวันที่ 22 พฤศจิกายน 2544 และที่แก้ไขเพิ่มเติมถึง (ฉบับที่ 6) พ.ศ. 2563 ลงวันที่ 30 กรกฎาคม 2563 ข้อ 18 ภายใต้บังคับกฎหมายว่าด้วยองค์การบริหารส่วนจังหวัด ในกรณีที่ไม่มีผู้ดำรงตำแหน่งผู้อำนวยการกองหรือหัวหน้าส่วนราชการที่เรียกชื่ออย่างอื่น หรือมีแต่ไม่สามารถปฏิบัติราชการได้ ให้นายกองค์การบริหารส่วนจังหวัดแต่งตั้งข้าราชการองค์การบริหารส่วนจังหวัดในกองหรือส่วนราชการนั้นคนใดคนหนึ่งที่เห็นสมควรให้เป็นผู้รักษาราชการแทนได้ แต่เพื่อความเหมาะสมแก่การรับผิดชอบการปฏิบัติราชการในกองหรือส่วนราชการนั้น นายกองค์การบริหารส่วนจังหวัดอาจแต่งตั้งข้าราชการคนใดคนหนึ่ง ซึ่งดำรงตำแหน่งไม่ต่ำกว่าผู้อำนวยการกองหรือหัวหน้าส่วนราชการที่เรียกชื่ออย่างอื่นเป็นผู้รักษาราชการแทนก็ได้ และสำนักงาน ก.จ. ได้แจ้งซักซ้อมแนวทางปฏิบัติเกี่ยวกับการรักษาราชการแทนปลัดองค์กรปกครองส่วนท้องถิ่น ผู้อำนวยการกองหรือหัวหน้าส่วนราชการที่เรียกชื่ออย่างอื่นขององค์กรปกครองส่วนท้องถิ่น โดยมีหลักการพิจารณาลำดับอาวุโส คือ ผู้ใดดำรงตำแหน่งในระดับที่สูงกว่า ถือว่าผู้นั้นอาวุโสกว่า แต่ยังมิได้จัดทำลำดับอาวุโสของตำแหน่งประเภทวิชาการและประเภททั่วไป ดังนั้น เพื่อให้การจัดลำดับอาวุโสของข้าราชการองค์การบริหารส่วนจังหวัดตำแหน่งประเภทวิชาการและประเภททั่วไป เป็นไปอย่างเหมาะสม และสอดคล้องกับแนวทางปฏิบัติขององค์กรปกครองส่วนท้องถิ่น เพื่อแต่งตั้งรักษาราชการแทนในส่วนราชการหรือการเทียบลำดับตำแหน่ง

/ โดยให้พิจารณา…..

-2-

โดยให้พิจารณาตามลำดับระดับตำแหน่งของประเภทวิชาการก่อนเป็นอันดับแรก ในกรณีที่ไม่มีหรือมีตำแหน่งประเภทวิชาการแต่ไม่สามารถปฏิบัติราชการได้ ให้แต่งตั้งตำแหน่งประเภททั่วไปตามลำดับระดับตำแหน่ง แต่หากเห็นสมควรเพื่อความเหมาะสมแก่การรับผิดชอบการปฏิบัติราชการในกองหรือส่วนราชการนั้น ที่ต้องคำนึงถึงความรู้ความสามารถ ประสบการณ์ก็สามารถพิจารณาได้ตามความเหมาะสม

จึงเรียนมาเพื่อโปรดทราบและถือเป็นแนวทางปฏิบัติต่อไป

 ขอแสดงความนับถือ

 (นายสันติธร ยิ้มละมัย)

 รองอธิบดีกรมส่งเสริมการปกครองท้องถิ่น

 เลขานุการ ก.จ.

สำนักพัฒนาระบบบริหารงานบุคคลส่วนท้องถิ่น

กลุ่มงานมาตรฐานทั่วไปการบริหารงานบุคคลส่วนท้องถิ่น

โทร ๐-๒๒๔๑-๙๐๐๐ ต่อ ๔๒๑8